Ιβουπροφαίνη

Η **ιβουπροφαίνη**, είναι φάρμακο με ***αντιφλεγμονώδη***, ***αντιπυρετική*** και ***αναλγητική δράση***. Είναι η δραστική ουσία του Nurofen, καθώς και των Neoprofen, Pedea, Advil, Algofren, Brufen, Ibuprofen(Actavis). Επίσης περιέχεται στα σκευάσματα Mucocold, Nurofen CF, μαζί με **ψευδοεφεδρίνη**.

## Συντακτικός τύπος

   Ο συντακτικός τύπος της **ιβουπροφαίνης**, φαίνεται στην διπλανή εικόνα:

Το μόριο έχει σχετικά απλή δομή. Αποτελείται ουσιαστικά από έναν βενζολικό δακτύλιο, με δύο υποκαταστάτες, οι οποίοι βρίσκονται σε πάρα-θέση μεταξύ τους.

Να σημειώσω ότι η κυματοειδής παύλα, σημαίνει ότι έχουμε ένα μέθυλο(**-CH3**), το οποίο μπορεί να βρίσκεται και πάνω και κάτω από το επίπεδο(Άρα ο ασύμμετρος άνθρακας μπορεί να είναι και **R** ή **S**)

## Στερεοχημική διάταξη

   Η στερεοχημική διάταξη της **ιβουπροφαίνης**, φαίνεται στην κινούμενη εικόνα δίπλα:

Το μόριο της **ιβουπροφαίνης** όπως βλέπετε, έχει σχετικά απλή διάταξη στο χώρο.

Να τονίσω ότι το μέθυλο που αναφέραμε στην προηγούμενη παράγραφο μπορεί να βρίσκεται εμπρός ή πίσω από το επίπεδο. Για παράδειγμα στην συγκεκριμένη εικόνα βρίσκεται πίσω από αυτό. Η διαμόρφωση του ασύμμετρου άνθρακα(αυτού που φέρει το μεθύλιο και συνδέεται με τον καρβονυλικό άνθρακα), στην προκειμένη περίπτωση είναι **S**.

## Σύνθεση

Η σύνθεση της **ιβουπροφαίνης**, μπορεί να επιτευχθεί σε 5 βήματα, ξεκινώντας με πρώτη ύλη το **ισοβούτηλοβενζόλιο**. Την όλη διαδικασία μπορείτε να δείτε στην παρακάτω εικόνα: (κλικ για μεγέθυνση της εικόνας)

   Να σημειωθεί, ότι θα προκύψουν και τα 2 ισομερή της ιβουπροφαίνης, **R** και **S**.

## Φάσματα

Παρακάτω μπορείτε να δείτε φάσματα του μορίου της **ιβουπροφαίνης**:

## Φαρμακοτεχνικές μορφές

Τα φάρμακα τα οποία περιέχουν **ιβουπροφαίνη**, μπορούν να βρεθούν στις εξής φαρμακοτεχνικές μορφές:

* Σιρόπι
* Δισκία(αναβράζοντα, επικαλυμμένα, υπογλώσσια, ζαχαρόπηκτα)
* Κρέμα
* Διάλυματα(πόσιμο, κολπικό)
* Εναιώρημα(ενέσιμο)
* Υπόθετα
* Κοκκία(αναβράζοντα)

## Θεραπευτική δράση

Η **ιβουπροφαίνη**, χρησιμοποιείται:

* Για την πτώση του πυρετού(**αντιπυρετική** δράση)

* Ως **αναλγητικό**, σε διάφορες καταστάσεις όπου έχουμε πόνο(πονοκέφαλος,πονόδοντος,πόνοι στην πλάτη,κλπ)

* Για την αντιμετώπισης διαφόρων **φλεγμονών**, που προκαλούνται από αρθρίτιδα, τραυματισμούς, κλπ.(**αντιφλεγμονώδης** δράση)

## Ανεπιθύμητες ενέργειες

Κατά την θεραπεία με **ιβουπροφαίνη**, ενδέχεται να εμφανιστούν *ανεπιθύμητες ενέργειες*. Μία ενδεικτική λίστα αυτών δίνεται παρακάτω:

### **Σοβαρές ανεπιθύμητες ενέργειες**

Σημάδια γαστρεντερικής αιμορραγίας: Σοβαρός πόνος στην κοιλία, Μαύρα/Πισσώδη κόπρανα, Εμετός με αίμα, Εμετός με σκούρα σωματίδια όμοια με κόκκους καφέ.

Σημάδια αλλεργικής αντίδρασης: Χειροτέρευση άσθματος, Ανεξήγητος συριγμός, Δύσπνοια, Πρήξιμο του προσώπου/της γλώσσας/του λαιμού, Δυσκολία στην αναπνοή, Ταχυπαλμία, Πτώση της πίεσης που οδηγεί σε καταπληξία.

Έντονες δερματικές αντιδράσεις: Εξανθήματα σε όλο το σώμα, Ξεφλούδισμα, Φουσκάλες, Απολέπιση του δέρματος.

Αν εμφανιστούν τα παραπάνω, γίνεται διακοπή της λήψης του φαρμάκου.

### **Λοιπές ανεπιθύμητες ενέργειες**

**Συχνές**(Επηρεάζει 1 στους 10): Κοιλιακές ενοχλήσεις, Καούρα, Επιγαστραλγία, Ναυτία, Δυσπεψία, Διάρροια, Εμετός, Μετεωρισμός, Δυσκοιλιότητα, Ελαφρά γαστρεντερική αιμορραγία.

**Όχι συχνές**(Επηρεάζει 1 στους 100): Γαστρικές φλεγμονές/διάτρηση/αιμορραγία(ελαφρά), Φλεγμονή στοματικού βλεννογόνου με έλκος, Έξαρση υπάρχουσας νόσου του εντέρου(όπως κολίτιδα και νόσος του Crohn), Γαστρίτιδα, Πονοκέφαλος, Υπνηλία, Ζάλη, Ταραχή, Ευερεθιστότητα, Κούραση, Διαταραχές στην όραση, Ποικίλα δερματικά εξανθήματα, Υπερευαισθησία με δερματικά εξανθήματα και κνησμό.

**Σπάνιες**(Επηρεάζει 1 στους 1000): Εμβοές, Υψηλά επίπεδα ουρικού οξέος(στο αίμα), Πόνοι στα πλευρά, Πόνοι στην κοιλία, Αίμα στα ούρα, Πυρετός(μπορεί να είναι σημάδι βλάβης στους νεφρούς).

**Πολύ σπάνιες**(Επηρεάζουν 1 στους 10000): Οισοφαγίτιδα, Παγκρεατίτιδα, Σχηματισμόςεντερικών στενωμάτων, Καρδιακή ανεπάρκεια, Έμφραγμα, Πρήξιμο στα χέρια/στο πρόσωπο, Ολιγουρία και πρήξιμο, Θολά ούρα και πρήξιμο, Διάμεση νεφρίτιδα(μπορεί να συνοδεύεται από οξεία νεφρική ανεπάρκεια, Ψυχωτικές αντιδράσεις, Κατάθλιψη, Υπέρταση, Αγγειίτιδα, Αίσθημα παλμών, Ηπατική δυσλειτουργία, Ηπατική βλάβη, Ηπατική ανεπάρκεια, Ηπατίτιδα, Σοβαρές μορφές δερματικών αντιδράσεων(πχ εξάνθημα του δέρματος με κοκκίνισμα,φλύκταινες), αλωπεκίαση(απώλεια μαλλιών).

**Άγνωστη συχνότητα**: Αντίδραση της αναπνευστικής οδού-περιλαμβάνει άσθμα, βρογχόσπασμο και δύσπνοια.

### **Ειδικές παρατηρήσεις για ορισμένες ανεπιθύμητες ενέργειες**

**Πολύ σπάνια**, κατά την λήψη του φαρμάκου, μπορεί να εμφανιστούν συμπτώματα άσηπτης μηνιγγίτιδας, τα οποία περιλαμβάνουν δυσκαμψία αυχένα, πονοκέφαλο, ναυτία εμετό, πυρετό, διαταραχές συνείδησης-οι ασθενείς με αυτοάνοσα νοσήματα φαίνεται να έχουν
προδιάθεση). Εάν εμφανιστεί κάποιο αυτά, επικοινωνήστε με τον ιατρό σας.

**Πολύ σπάνια**, μπορεί να υπάρξουν προβλήματα παραγωγής κυττάρων του αίματος. Εάν διαπιστωθεί ότι κάτι τέτοιο έχει συμβεί, πρέπει να διακοπεί αμέσως η θεραπεία.

Εάν κατά την λήψη του φαρμάκου, παρατηρηθεί **έξαρση** ή **εμφάνιση** τυχών δερματικών λοιμώξεων ή λοιμώξεων σχετιζόμενων με φλεγμονές, πρέπει να επισκεφτείτε άμεσα τον ιατρό σας.

## Πηγές

1. Γαληνός, οδηγός φαρμάκων (https://www.galinos.gr/)
2. Drugs.com (www.drugs.com)
3. Wikipedia (en.wikipedia.org)
4. Φύλλο οδηγιών για τον χρήστη του ''**NUROFEN**''
5. **Φάσματα**: SDBSWeb- http://sdbs.db.aist.go.jp(National Institute of Advanced Industrial Science and Technology, September 5th 2017)